Carl Andersen (LA), 2025-04-11:
Mange tak.
Efter mange års ventetid bliver trossamfundsloven nu endelig revideret.
Med udgangspunkt i de erfaringer, som vi har gjort os siden lovens indførelse, foreslås nu en række fornuftige ændringer, som en lang række af mine ordførerkollegaer allerede har redegjort for.
Der er stramninger, hvor det er nødvendigt, f.eks. således at vi for fremtiden kan se, hvem der finansierer udenlandske religiøse forkyndere, men der er også afbureaukratiseringer, hvor det giver mening, f.eks. ændringer af mulighederne for at indberette regnskaber og få en vielsesbemyndigelse.
Det er ændringer, som Liberal Alliance bakker op omkring.
For os går trossamfundsloven på to ben.
På den ene side er det jo en anerkendelse af den mangfoldighed, som præger det religiøse Danmark.
Det er en slags certificering for, hvordan trossamfund kan få rettigheder og muligheder, hvis de lever op til de stramme krav, vi stiller herinde i Folketinget.
På den anden side er det jo også et værktøj, som giver myndigheder og politikere indsigt og mulighed for lettere at gribe ind, hvis der er trossamfund, der direkte modarbejder vores liberale demokrati eller de vestlige værdier.
Vi skal naturligvis blive ved med at stramme op, hvor det er nødvendigt, men vi skal være opmærksomme på, at vi ikke i kampen mod de samfundsundergravende trossamfund gør livet unødvendigt svært for de mange trossamfund, der bare gerne vil leve deres eget stille liv.
Religionsfriheden er nemlig en hjørnesten i ethvert liberalt demokrati, som vi skal huske at værne om.
Derfor glæder det mig, at vi har over 180 anerkendte trossamfund uden for folkekirken, langt de fleste kristne trossamfund.
Der findes problematiske af dem, der aktivt modarbejder vores demokrati, men vi skal ikke lade dette mindretal overskygge værdien af det store flertal.
Danmark er nemlig et kristent land.
Det står klart i vores grundlov.
Vi har ikke en statskirke, men en folkekirke, som spiller en særlig rolle.
Samtidig har vi stolte traditioner for alternativer til det, som staten og det offentlige tilbyder.
Det ser vi med en friskole som et korrektiv til en folkeskole, og på samme måde er de frie trossamfund uden for folkekirken et korrektiv til den dominerende folkekirke.
For mig er det en vigtig erkendelse, lige så vigtig som det er at sætte en stopper for de trossamfund, der direkte underminerer vores samfund, som f.eks. Imam Ali Moskeen på Vibevej.
I Liberal Alliance ser vi frem til den kommende samling, hvor vi skal dykke yderligere ned i trossamfundsloven.
Her får vi nemlig mulighed for at implementere de forslag, som arbejdsgruppen for en styrket indsats mod problematisk ægteskabspraksis i visse miljøer forhåbentlig kommer med, og der står også i den aftale, at vi som aftalepartier får mulighed for at komme med yderligere ønsker til trossamfundsloven.
Der kan jeg allerede nu sige, at den mulighed griber vi gerne i Liberal Alliance.
Et særligt hjertebarn for os og mange af de kristne organisationer, der var hørt i høringssvarene, er en afbureaukratisering, i forhold til hvordan man kan komme af med noget af den dobbeltindberetning, der er ved donationer, både til Skatteministeriet og til By-, Land- og Kirkeministeriet, så det vil vi gerne kigge på.
Samtidig skal vi tage et klart opgør med uønskede religiøse ægteskaber og så fremdeles.
Så det er noget af det, vi arbejder meget hårdt for.
Så alt i alt støtter vi det her lovforslag.
Det er et skridt i den rigtige retning.
Friheden er værd at kæmpe for, altid.